text: À Meniadus sont venues ;
   Et, quant li rois les a veües,
   Moult les salua liement ;
   Et Cléomadès sagement
   Vers la royne s'enclina,
   Li et sa fille salua
   Comme cil qui à droit savoit
   Ce c'on faire et laissier devoit.
   En tous lieus estoit avisez.
   Un petit s'est trais à I lez.
   Ma[is] là gaires ne demora ;
   Car Meniadus l'apela.
   Si tost com sa mere ot conté
   Ce que en lui avoit trouvé ;
   Fu tantost apelez avant,
   Et la royne maintenant
   Li dist que bien soit il venus.
   "De mon fill roi Meniadus
   Vueil que tous jours maistres soiez,"
   Fait elle, "se vous garissez
   La bele, la bien ensaignie,
   Qui lonc tans a esté loiie
   PageV02P123
   Par defaute de sa santé.
   Moult m'aueroit servi à gré
   Qui en son sens la meteroit,
   Et mes fiex me dist ci endroit
   Que vous li avez en couvent
   Que vous la garirez briement.
   Et, se garie la véoie,
   Sachiez si le vous meriroie
   Que bien vous deveroit soufire,
   Ce vous puis je bien pour voir dire."
  